Folketing
2003-03-27

Som flere ordførere har været inde på, er dette lovforslag en del af et stort kompleks, som nogle af os har brugt ikke så få timer på i løbet af de sidste par måneder. Det har været svære forhandlinger, det har også været meget teknisk og juridisk besværlige forhandlinger, og jeg vil gerne starte med at sige, at jeg synes, at vi trods alt er kommet langt. Det er vi meget glade for i Det Radikale Venstre, for det helt overordnede mål for os har fra starten været, og det er det stadig, at få en bred aftale på det her område. Vi kan ikke være andet bekendt over for energisektoren. Vi kan ikke være andet bekendt over for de fremtidige investorer, over for forbrugerne, over for os selv, der har stået fadder til hele elliberaliseringen. Hvis vi ikke får skabt brede politiske rammer for dens fremtid i de næste 10 år, skyder vi os selv i foden, og alt det, vi kunne få ud af liberaliseringen, får vi ikke ud af den.